Når næste sæson går i gang for Aalborg Håndbold, bliver det med to nye spillere i ligatruppen. 19-årige Aleksander Selmar har underskrevet en 1-årig kontrakt, mens 18-årige Oliver Norlyk har skrevet under på en 2-årig aftale. Oliver Norlyk vil stadig være en del af U18-truppen. - Vi er glade for, at vi til næste sæson får to stortalenter indlemmet i ligatruppen. Aleksander og Oliver har begge et stort potentiale, og er allerede nu med omkring ungdomslandsholdene, siger Jan Larsen, der er direktør for Aalborg Håndbold. Aleksander Selmar har fået sin håndboldopdragelse i Hjallerup IF, mens Oliver Norlyk er vokset op med Aars HK. Jan Larsen mener, at begge har stort potentiale. - De får mulighed for at indfri dette potentiale og udvikle sig yderligere ved at blive udfordret på højeste niveau dagligt, siger han. Mens ligatruppen altså byder to nye spillere velkomne, er det også blevet tid til at sige farvel til to andre spillere. Jacob Hessellund og Lovro Jotic forlader Aalborg Håndbold til sommer. - Jacob og Lovro har begge ydet en stor indsats for klubben, som vi har været og fortsat er meget glade for, siger Jan Larsen.

Referat:
To unge talenter rykker op i ligatruppen, mens Aalborg Håndbold siger farvel til Lovro Jotic og Jacob Hessellund.